Afsondering: Minister sê oor vuurwapenlisensies | Maroela Media
Die minister van polisie, Bheki Cele, het bevestig dat die aansoeke van vuurwapeneienaars wie se 90 dae tydperk om vuurwapenlisensies te hernu gedurende die afsonderingstydperk verstryk daarna aanvaar sal word.
Dié aansoeke sal ook nie benadeel word nie.
Cele het gesê vuurwapenlisensies wat reeds verval het, kan nie hernieu word nie en 'n nuwe aansoek sal ingevolge die amnestietydperk wat vroeër afgekondig is, gedoen moet word. Dié amnestie geld tot 31 Mei.
Die parlement moet só 'n amnestie goedkeur en Cele het gesê hy oorweeg dit om die parlement te vra vir die goedkeuring van nog 'n amnestietydperk.
Die burgerregtegroep AfriForum het verlede maand in 'n brief aan Cele en die nasionale polisiehoof, genl. Khehla Sitole, sy kommer uitgespreek dat sommige vuurwapeneienaars weens die staat van landwye afsondering nie hul vuurwapenlisensies betyds sal kan hernieu nie.
"AfriForum beskou dié bevestiging as 'n oorwinning vir alle vuurwapeneienaars wat deur die inperking geraak word en sal die situasie deurlopend moniteer," het Marnus Kamfer, regs-en-risikobestuurder by AfriForum, gesê.